b"\n_START_ARTICLE_\nJohn Hasbrouck van Vleck\n_START_SECTION_\nBiografia\n_START_PARAGRAPH_\nVa n\xc3\xa9ixer el 13 de mar\xc3\xa7 de 1899 a la ciutat de Middletown, situada a l'estat de Connecticut. Va estudiar f\xc3\xadsica a la Universitat Harvard, i posteriorment entr\xc3\xa0 a treballar l'any 1923 com a professor auxiliar a la Universitat de Minnesota. Fou designat professor de f\xc3\xadsica a la Universitat de Wisconsin, on tingu\xc3\xa9 com a alumne John Bardeen, i finalment va establir-se a Harvard._NEWLINE_John Hasbrouck van Vleck es mor\xc3\xad el 27 d'octubre de 1980 a la ciutat de Cambridge, situada a l'estat nord-americ\xc3\xa0 de Massachusetts.\n_START_SECTION_\nRecerca cient\xc3\xadfica\n_START_PARAGRAPH_\nVan Vleck va desenvolupar les teories fonamentals de la mec\xc3\xa0nica qu\xc3\xa0ntica del magnetisme i de la vinculaci\xc3\xb3 en els complexos del metall._NEWLINE_Vleck va participar en el projecte Manhattan servint en el Comit\xc3\xa8 Cient\xc3\xadfic de Los Alamos (Nou M\xc3\xa8xic) l'any 1943. Aquest comit\xc3\xa8 decid\xc3\xad reduir la grand\xc3\xa0ria de l'arma nuclear i accelerar la producci\xc3\xb3 de la bomba per al seu llan\xc3\xa7ament sobre la ciutat japonesa d'Hiroshima._NEWLINE_El 1977, fou guardonat amb el Premi Nobel de F\xc3\xadsica, juntament amb Philip Warren Anderson i Nevill Francis Mott, per les seves investigacions sobre el ferromagnetisme i la superconductivitat."